Padborg: For kort tid siden noterede Steen Rolf Ries fra Kollund sig, at Røde Kors' genbrugsbutik på Nørregade i Padborg søgte frivillige, der kunne tage en eftermiddag i butikken om ugen. Det kunne Steen Rolf Ries godt tænke sig.

- Jeg vil gerne bruge min tid på noget fornuftigt, siger han.

Den 59-årige Steen Rolf Ries er landtidsledig, men han er i forvejen besøgsven hos Røde Kors, og derfor var han fortrøstningsfuld, da han besøgte genbrugsbutikken for at fortælle, at han var interesseret i stillingen. Det kom til at gå helt anderledes, og resultatet kom noget bag på Steen Rolf Ries.

- Jeg fik at vide af en dame i butikken, at det ikke kunne blive mig, fordi jeg er en mand. Det blev jeg noget overrasket over. Jeg troede ikke, at diskrimination var tilladt i Danmark, og der stod ikke noget om i opslaget, at man kun var interesseret i at få kvindelige frivillige, siger Steen Rolf Ries og tilføjer, at der jo også bliver solgt brugt herretøj i genbrugsbutikken.